เร่งมือทำสัญญาลงทุน
ครม.สั่งส่วนราชการ รัฐวิสาหกิจเร่งทำสัญญาก่อหนี้ลงทุนภายใน มี.ค. 2556
21 พ.ย. 2555

ครม.สั่งส่วนราชการ รัฐวิสาหกิจเร่งทำสัญญาก่อหนี้ลงทุนภายใน มี.ค. 2556 
คณะรัฐมนตรี (ครม.) เมื่อวันที่ 20 พ.ย. มีมติเห็นชอบมาตรการเร่งรัดติดตามการใช้จ่ายเงินปีงบประมาณ 2556 โดยตั้งเป้าหมายเบิกจ่ายงบลงทุนไม่ต่ำกว่า 80% จากปีที่แล้วที่ตั้งเป้าเบิกจ่ายงบลงทุน 72% และตั้งเป้าเบิกจ่ายงบประมาณในภาพรวมไม่ต่ำกว่า 94% จากปีที่แล้วที่ตั้งเป้าไว้ที่ 93%
นายภักดีหาญส์ หิมะทองคำ รองโฆษกประจำสำนักนายกรัฐมนตรี ระบุว่า การเร่งรัดติดตามการใช้จ่ายเงินปีงบประมาณ 2556 โดยกำหนดให้ส่วนราชการและรัฐวิสาหกิจเร่งรัดก่อหนี้รายจ่ายลงทุนให้แล้วเสร็จภายในเดือน มี.ค. 2556 เพื่อให้การใช้จ่ายเงินงบประมาณเป็นไปอย่างมีประสิทธิ ภาพ สอดคล้องกับนโยบายรัฐบาล และส่งผลดีต่อการกระตุ้นเศรษฐกิจ 
“ปีงบ 2556 กระทรวงการคลังไม่มีนโยบายให้กันงบไว้เบิกเหลื่อมปีกรณีไม่มีหนี้ผูกพัน สำหรับเงินกันไว้เหลื่อมปีของปีงบ 2555 และเงินที่ได้รับอนุมัติให้ขยายระยะเวลาเบิกจ่าย ให้เร่งรัดเบิกจ่ายเงินทั้งหมดให้เสร็จสิ้นภายในปีงบ 2556” นายภักดีหาญส์ กล่าว
นอกจากนี้ ครม.มีมติเห็นชอบขยายระยะเวลามาตรการลดภาษีสรรพสามิตน้ำมันดีเซลเหลือ 0.005 บาทต่อลิตร ที่สิ้นสุดลงในวันที่ 30 พ.ย.นี้ ออกไปอีก 1 เดือน ให้มีผลตั้งแต่วันที่ 1 ธ.ค.31 ธ.ค. 2555 ส่งผลให้สูญเสียรายได้ 9,000 ล้านบาท